
A zene mint megváltás Arthur Schopenhauer filozófiájában

Tanulmányomban az individuum zene általi megváltásának lehetőségét vizsgálom Arthur Schopenhauer filozófiáján keresztül. A zenét egy olyan erőként próbálom felmutatni, amely képes megszüntetni az életből következő szenvedést és kínlódást. A Schopenhauer főművében hirdetett aszketikus életmód mellett, egy másik, explicitül ki nem mondott megváltási utat szeretnék az olvasó számára feltárni. Megismerkedve az akarat, képzet és idea fogalmával, megérthetjük, hogy a zenei tapasztalat miért függesztheti fel az akarat vak vágyódását és az ebből következő gyötrelmet: egy olyan élményben részesülhetünk, amelyben a világegyetem egészét átláthatjuk, és rádöbbenhetünk arra, hogy az emberi egzisztencia csak az egyik rétege univerzumunknak. A zene egész világunknak esszenciáját magában foglalva, partikuláris életünkből származó fájdalmunkat megszünteti, mivel belátjuk, hogy létezésünk szükségszerű a világ viszonylatában.



